Hr Hanno Pevkur
Kaitseministeerium
Sakala 1
15094 Tallinn 
 
		Teie 19.05.2025 nr 1-4/25/2321	
			
		Meie 05.06.2025 nr KV-0.5-2/25/12034-1	

Kaitseväe seisukoht eelnõule	

Lugupeetud härra minister	

Kaitseväele on esitatud arvamuse avaldamiseks taristuministri määruse „Majandus- ja taristuministri 31. jaanuari 2023. a määruse nr 6 „Hüdrograafia infosüsteemi põhimäärus“ muutmine“ eelnõu. Kaitsevägi on sellega tutvunud ja teeb järgmised märkused ja ettepanekud Kliimaministeeriumile esitamiseks:

1. Eelnõu muutmispunktiga 4 lisatakse majandus- ja taristuministri 31. jaanuari 2023. a määruse nr 6 „Hüdrograafia infosüsteemi põhimäärus“ (edaspidi HIS põhimäärus) §-i 7 uued lõiked 6–8. Nendest lõige 6 sätestab, et Kaitsevägi ja Kaitsepolitseiamet kooskõlastavad andmete väljastamise taotluse või jätavad selle kooskõlastamata kolme tööpäeva jooksul taotluse saamisest arvates. Kaitsevägi on seisukohal, et tähtaeg on liiga lühike. Võttes arvesse kooskõlastamise käigus tehtavate toimingute ajamahukust, tuleks anda aega kooskõlastamiseks kuni viis tööpäeva.

Määruse seletuskirjas on selgitatud, et peamine muudatus võimaldab kontrollida taotluse esitaja tausta ning vajadusel keelduda loa väljastamisest, kui on alust arvata, et taotlejale andmete väljastamine võib kujutada ohtu riigi julgeolekule. See selgitus näitab, et määruse eelnõu koostaja on juba arvestanud sellega, et tegemist ei ole ainult formaalse kooskõlastamisega. Ohu hindamise näol riigi julgeolekule ei ole tegu pealiskaudse ja kiire protsessiga. Selle läbiviimisel tuleb koguda infot, kaaluda ja hinnata võimalikke tagajärgi. Et seda piisava põhjalikkusega teha, kulub aega. Tuleks hoiduda olukordade tekkimisest, kus Kaitsevägi jätab sellepärast taotluse kooskõlastamata, et vältida võimalikku ulatuslikku kahju riiklikule julgeolekule, sest et ei olnud piisavalt aega vajalike toimingute tegemiseks, või palub ajapikendust taotluse läbivaatamiseks ja arvamuse kujundamiseks. Kumbki ei ole soovitud tegevus ega eesmärki täitev. Kui taotluse hindamiseks on rohkem aega kui kolm tööpäeva (nt kuni viis 5 tööpäeva), siis on võimalik piisava põhjalikkusega hinnata andmete edastamise lubatavust.

Märgime veel, et eri õigusaktide kohaselt on mitmete loa taotluste (näiteks teaduslikud mereuuringuload, laevaload) puhul kooskõlastusaeg kuni viis tööpäeva, mille suhtes praktika on näidanud, et see on piisav aeg taotluste läbi vaatamiseks, et kujundada arvamus selle kooskõlastamiseks või kooskõlastamata jätmiseks. Nagu eespool öeldud, ei ole kooskõlastamine ainult formaalsus, vaid eeldab teatud toimingute tegemist, mille tegemiseks on aega vaja. Peale selle ei vaata Kaitseväes taotlusi läbi ainult üks struktuuriüksus, vaid mitu, mille tulemusena arvamuse kujundamine ja vastuse koostamine eeldab mitme struktuuriüksusevahelist koordineerimist ja kokkuleppimist, mis nõuab samuti aega. Sellest tulenevalt teeme ettepaneku see muuta ja asenda „viie tööpäeva jooksul taotluse saamisest arvates“.

2. Teeme ettepaneku HIS põhimääruse § 4 lõikes 2 muuta andmekogu turbeastet ja turvaklassi ning sõnastada lõige 2 järgmiselt:

„(2) Andmekogu turbeaste on keskmine (M) ja andmekogu turvaklass K1T2S1.“.

Hüdrograafia infosüsteemi kantavad andmed vajavad meie arvates samal tasemel kaitset, nagu seda on näiteks keskkonnaseirealased andmed ja muud keskkonnaandmed, mille hulgas osa andmeid on avalikud ja osa ei ole. Mitteavalikke andmeid saab samas teadmisvajaduse olemasolul teabe taotlejale väljastada.

Andmekogus sisalduvad andmed on julgeoleku seisukohalt olulised ja sellest tulenevalt ei saa seda andmekogu liigitada madala turbeastmega andmekoguks. Paljud andmed ei ole HISis avalikud ning nende väljastamine tuleb kooskõlastada Kaitseväe ja Kaitsepolitseiametiga. Nimetatud toiming andmete väljastamise taotluse menetluses viitab, et neid andmeid peetakse riigile olulisteks ja kaitsmist vajavateks. Seetõttu Kaitseväe arvates ei saa selle andmekogu andmete konfidentsiaalsuse turvaosaklass olla S0, vaid peab olema S1, ehk asutusesiseseks kasutamiseks olev info, mida edastatakse vaid õigustatud huvi korral. Meresõiduohutuse jaoks vajalikud hüdrograafiaandmed merekaartide koostamiseks tuleks välja arvata, see tähendab, et need andmed on avalikud ja kättesaadavad kõikidele.

Lisaks tuleb muuta andmete tervikluse turvaosaklass T2-ks. Kuna tegemist on ka Kaitseväele vajalike andmetega, peab andmete õigsust perioodiliselt kontrollima, et nende õigsuses, täielikkuses ja ajakohasuses veenduda. Tuleb arvestada, et igasugused infosüsteemid on alati mittesõbralike välisriikide huviorbiidis ja välistatud ei ole küberrünnakute oht, mille tulemusena on neil huvi ebaseaduslikult andmeid nii kätte saada kui ka neid rikkuda, et need oleks eksitavad või puudulikud. HIS andmekogu turvameetmete kehtestamisel ja rakendamisel tuleb sellega arvestada ja kohaldada asjakohaseid (vastu)meetmeid.

Lugupidamisega	

[ allkirjastatud digitaalselt ]

Andrus Merilo	
Kindralmajor	
Kaitseväe juhataja